"SAGIS gebruik file 13 om sy boeke te laat klop." Hierdie was die interessante uitlating wat 'n ruk gelede op sosiale media verskyn het – en wat beslis verdere selfondersoek binne die Suid-Afrikaanse Graaninligtingsdiens (SAGIS) genoodsaak het.
Hoe voel rolspelers oor die geloofwaardigheid van SAGIS se inligting?
In Grafiek 1 word die terugvoer van drie opnames wat onlangs gedoen is, getoon. Dit wil voorkom asof dit veral primêre produsente (volgens 'n opname tydens die onlangse Graan SA Kongres) is wat twyfel oor die akkuraatheid en geloofwaardigheid van ons inligting. Dit is duidelik dat ander rolspelers, soos gereflekteer in 'n opname wat tydens die onlangse simposium van die Graanhanteringsorganisasie (GOSA) gehou is asook op die webblad self, ons inligting as meer betroubaar beskou.
Hoewel ons eie webopname nie die rolspeler kan identifiseer nie, word ons webblad deur die hele spektrum van belanghebbendes plaaslik en internasionaal besoek.